钦定古今图书集成/理学汇编/学行典/第266卷 > 田诰
## 钦定古今图书集成/理学汇编/学行典/第266卷 > 田诰

按《宋史万适传》：“田诰，历城人。好著述，聚学徒数百人举进士至显达者接踵，以故闻名于朝。宋惟翰、许衮
皆其弟子也。诰著作百馀篇传于世，大率迂阔，每构
思必匿深草中，绝不闻人声。俄自草中跃出，即一篇
成矣。”

按《渑水燕谈录》：“田征君诰，字象宜，笃学好文，尝学诗
于希夷先生，以《诗评》授之，故诗尤清丽。平居寡薄，志
在经世。太祖建国，思得异人，诏诣公车，会遭父母丧。
久之，东游过濮，止王元之舍。元之贻书勉进其道。会
大河决溢，君推明鲧禹之所治，著《禹元经》三卷，将上
之，不果。已而得水树于济南，明水将隐居焉。故致书”
徐常侍铉质其去就，铉答曰：“负鼎扣角，顾庐筑岩，各
由其时，不失其道，在我而已，何常之有？”遂决高蹈志，
时发《易》筮之遇睽，因自号睽叟。从学者常数百人，宋
维翰、许衮最其高弟，二子登朝，盛称其师。淳化中，韩
丕言于天子，召赴阙，诏书及门而卒。皇祐中，济南翟
书褒其遗逸，得四十八篇，析为三卷，又次其出处为
《睽叟别传》云。